[{"text_idx": "#000001", "text": "C\u0302i-semajne la plej populara opozicia politikisto de Rusio anoncis, ke li mem ja ne c\u0302eestos la klare ksenofobian manifestacion, nomatan Rusa mars\u0302o \u2013 sed ke li admonas c\u0302iujn kiuj povas partopreni la mars\u0302on."}, {"text_idx": "#000002", "text": "C\u0302i-semajne la plej populara opozicia politikisto de Rusio anoncis, ke li mem ja ne c\u0302eestos la klare ksenofobian manifestacion, nomatan Rusa mars\u0302o \u2013 sed ke li admonas c\u0302iujn kiuj povas partopreni."}, {"text_idx": "#000003", "text": "La diskuto en la opoziciaj cirkloj eksplodis post la diskonigo de Aleksej Navalnij. C\u0302iuj konataj komentistoj havis opinion pri la elpas\u0302o, kaj la prijug\u0302oj variis de kompleta distancig\u0302o al pragmataj rezonadoj pri tio, ke lerta politikisto devas povi sidi sur dek seg\u0302oj samtempe, ne nur du."}, {"text_idx": "#000004", "text": "La plej kutima konkludo inter subtenantoj de Navalnij tamen s\u0302ajnas esti, ke li faris mallertan politikan eraron kaj ke li devus repensi. Apenau\u0306, respondas Navalnij."}, {"text_idx": "#000005", "text": "Aleksej Navalnij neniam kas\u0302is, ke li estas rusa naciisto. Jen kion li diris, kiam mi intervjuis lin antau\u0306 iom pli ol du jaroj:"}, {"text_idx": "#000006", "text": "Mi ja estas naciisto. Mi opinias, ke oni devas povi diskuti kontrau\u0306leg\u0302an enmigradon, la etnan krimecon kaj la banditan reg\u0302imon en C\u0302ec\u0302enio kaj aliaj partoj de norda Kau\u0306kazio."}, {"text_idx": "#000007", "text": "Antau\u0306 du jaroj, unu monaton antau\u0306 la parlamenta elekto de 2011, li mem partoprenis la Rusan mars\u0302on kaj parolis sur la sama scenejo kiel pluraj konataj ekstremnaciistoj, inter tiuj Ivan Belov, la fondinto de la poste malpermesita ksenofobia organizaj\u0302o DPNI. Belov efektive nomig\u0302as Potkin, la alprenita nomo Belov venas de la vorto \u201dbelij\u201d, \u201dblanka\u201d."}, {"text_idx": "#000008", "text": "Navalnij persone konas Belov-Potkin, kaj pli frue plurajn fojojn publike defendis la politikon de DPNI. Tion li faris ankau\u0306 en mia interjvuo somere de 2011. Sed la lastajn du jarojn lia ligo kun radikalaj rusaj naciistoj c\u0302iam pli marg\u0302enig\u0302is, post kiam li unue ig\u0302is la plej videbla gvidanto de la protesta movado en Moskvo, kaj poste gajnis 30 procentojn el la voc\u0302oj en la c\u0302i-au\u0306tuna elekto de urbestro en Moskvo."}, {"text_idx": "#000009", "text": "Dum la urbestra elekto Navalnij donis la impreson de relative modera naciisto, speciale kompare kun la efektiva urbestro Sergej Sobjanin, kiu antau\u0306 la elekto organizis enormajn raziojn kontrau\u0306 enmigrintoj. La razioj ricevis multe da atento en la s\u0302tate kontrolataj amaskomunikiloj, samkiel la provizora tendaro en industria distrikto en nordorienta periferia distrikto de Moskvo, kie multaj el la arestitoj poste estis malliberigitaj."}, {"text_idx": "#000010", "text": "Rilate enmigrintojn Navalnij dum la elekta kampanjo c\u0302efe parolis pri tio, kiel koruptitaj oficistoj gajnegas monon pro tio ke enmigrintoj el Centra Azio en la praktiko estas uzata kiel sklavlaboristoj, kaj postulis enkondukon de vizoj por centraziaj landoj \u2013 tute legitima politika starpunkto, ec\u0302 se decido ne vere trovig\u0302as en la kompetento de urbestro."}, {"text_idx": "#000011", "text": "Sur siaj \u201dagitkuboj\u201d (moveblaj reklams\u0302ildegoj) Navalnij promesis \u201dsolvi la problemon de kongrau\u0306leg\u0302aj migrantoj\u201d, malpermesante al entreprenoj, kiuj dungas kontrau\u0306leg\u0302ajn laborantojn, ricevi urbajn mendojn. Sur la sama kubo trovig\u0302as stranga diagramo, kiu montras, ke pri 50% el la krimoj en Moskvo kulpas eksterurbanoj. Tiu cifero venas de la polico, sed la aserto, ke 20% estus kontrau\u0306leg\u0302aj migrantoj s\u0302ajnas tute elpensita. Efektive pri preskau\u0306 20% el la krimoj kulpas eksterlandanoj, sed tio tute ne estas la sama afero kiel kontrau\u0306leg\u0302aj migrantoj. Krome la krimoj de eksterlandanoj ofte temas pri tio, ke ili lau\u0306 la polico ne havas la g\u0302ustan stampon en sia pasporto. Kial la cifero 50% entute estus interesa ne klaras \u2013 la plej granda parto el tiuj krimintoj supozeble log\u0302as en iu el la antau\u0306urboj de Moskvo. Sed kompreneble la diagramo aspektas pli imprese tiel."}, {"text_idx": "#000012", "text": "Unu fojon dum la elekta kampanjo li klare elmontris la ksenofobian sintenon, kiu estas relative disvastig\u0302inta inter multaj Moskvanoj. Lau\u0306 ofta opinio, viroj el Nordkau\u0306kazio (kiu estas parto de Rusio) demonstras malestimon al rusaj tradicioj, kiam ili dancas kau\u0306kaziajn popoldancojn en Moskvo. En intervjuo en la radiostacio Eh\u0302o Moskvi li promesis malpermesi tiajn dancojn en publikaj lokoj, se li estos elektita."}, {"text_idx": "#000013", "text": "En la sama intervjuo li ankau\u0306 defendis falsajn informojn en lia kampanja materialo, lau\u0306 kiuj pri duono de la krimoj en Moskvo kulpus enmigrintoj. Efektive la statistiko temis pri tio, ke pri duono el la krimoj kulpis personoj ne log\u0302registritaj en Moskvo, kio estas tute alia afero."}, {"text_idx": "#000014", "text": "La plej multaj el la subtenantoj de Navalnij en Moskvo apartenas al la edukita kaj relative liberala meza klaso, kaj multaj ekkredis, ke Navalnij komencis malfortigi sian naciismon por ne fortimigi siajn kernajn elektantojn. Pasintjare Navalnij anoncis, ke li malsanas, kiam estis la tempo de la Rusa mars\u0302o, kaj tial ne partoprenis."}, {"text_idx": "#000015", "text": "C\u0302i-jare li do diskonigis ke li ne intencas partopreni en la Rusa mars\u0302o, kio en si mem ne estis granda surprizo. Pli surprize estis, ke Navalnij ne nur neniel distancig\u0302is de la klare ksenofobia arang\u0302o, sed male esprimis sian plenan subtenon al g\u0302i, kaj instigis c\u0302iujn partopreni. Ke li mem elektis resti hejme lau\u0306 li temis pri tio, ke s\u0302tata televido alikaze filmus lin en c\u0302irkau\u0306aj\u0302o de nazie salutantaj junuloj, kaj poste montradus tion en la dau\u0306ro de tri monatoj."}, {"text_idx": "#000016", "text": "Inter la unuaj kiuj respondis estis la plej populara au\u0306toro de Rusio, Boris Akunin (Grigorij C\u0302h\u0302artis\u0302vili):"}, {"text_idx": "#000017", "text": "\u0412\u044b\u0445\u043e\u0434\u0438\u0442, \u044f \u043e\u0448\u0438\u0431\u0430\u043b\u0441\u044f, \u043f\u043e\u043b\u0430\u0433\u0430\u044f, \u0447\u0442\u043e \u043d\u0430\u0446\u0438\u043e\u043d\u0430\u043b\u0438\u0441\u0442\u0438\u0447\u0435\u0441\u043a\u0430\u044f \u0447\u0443\u0448\u044c \u0431\u044b\u043b\u0430 \u0434\u043b\u044f \u0410\u043b\u0435\u043a\u0441\u0435\u044f \u041d\u0430\u0432\u0430\u043b\u044c\u043d\u043e\u0433\u043e \u044e\u043d\u043e\u0448\u0435\u0441\u043a\u0438\u043c \u043d\u0435\u0434\u0443\u0433\u043e\u043c, \u043a\u043e\u0442\u043e\u0440\u044b\u043c \u043e\u043d \u0443\u0436\u0435 \u043e\u0442\u0431\u043e\u043b\u0435\u043b. \u041d\u0435 \u043e\u0442\u0431\u043e\u043b\u0435\u043b. \u0410 \u044d\u0442\u043e \u043e\u0437\u043d\u0430\u0447\u0430\u0435\u0442 (\u0432\u043e \u0432\u0441\u044f\u043a\u043e\u043c \u0441\u043b\u0443\u0447\u0430\u0435, \u0434\u043b\u044f \u043c\u0435\u043d\u044f), \u0447\u0442\u043e \u0434\u043e \u043f\u043e\u043b\u0438\u0442\u0438\u043a\u0430 \u043e\u0431\u0449\u0435\u0440\u043e\u0441\u0441\u0438\u0438\u0306\u0441\u043a\u043e\u0433\u043e \u0443\u0440\u043e\u0432\u043d\u044f \u044d\u0442\u043e\u0442 \u0447\u0435\u043b\u043e\u0432\u0435\u043a \u0435\u0449\u0435 \u043d\u0435 \u0432\u044b\u0440\u043e\u0441. \u041c\u043e\u0436\u0435\u0442 \u0431\u044b\u0442\u044c, \u0441\u043e \u0432\u0440\u0435\u043c\u0435\u043d\u0435\u043c. \u0421\u043f\u043e\u0441\u043e\u0431\u043d\u043e\u0441\u0442\u0438 \u0443 \u043d\u0435\u0433\u043e \u0434\u043b\u044f \u044d\u0442\u043e\u0433\u043e \u0438\u043c\u0435\u044e\u0442\u0441\u044f, \u043d\u043e \u043e\u0434\u043d\u0438\u0445 \u0441\u043f\u043e\u0441\u043e\u0431\u043d\u043e\u0441\u0442\u0435\u0438\u0306 \u0442\u0443\u0442 \u043d\u0435\u0434\u043e\u0441\u0442\u0430\u0442\u043e\u0447\u043d\u043e."}, {"text_idx": "#000018", "text": "Evidentig\u0302as, ke mi eraris, supozante ke tiu naciisma rubo estis por Aleksej Navalnij junag\u0302a misfarto, de kiu li jam sanig\u0302is. Li ne sanig\u0302is. Kaj tio signifas (c\u0302iukaze por mi), ke li ankorau\u0306 ne kreskis g\u0302is la nivelo de tutlanda politikisto. Eble tio okazos kun la paso de la tempo. La kapablojn por tio li havas, sed nuraj kapabloj c\u0302i tie ne sufic\u0302as."}, {"text_idx": "#000019", "text": "La interreta guruo Anton Nosik opiniis, ke pleje tamen gravis la decido de Navalnij ne partopreni la Rusan mars\u0302on:"}, {"text_idx": "#000021", "text": "Boris Akunin ne kontentis pri la kialoj, per kiuj Navalnij klarigis c\u0302i tiun sian decidon, sed al mi male s\u0302ajnas, ke en c\u0302i tiu kazo la ago pli gravas ol ajnaj vortoj.\nMi vidas nenion teruran en tiu \u201dklera naciismo\u201d, pri kiu revas Navalnij."}, {"text_idx": "#000022", "text": "La satiristo Viktor S\u0302enderovic\u0302, kiu antau\u0306 la urbestra elekto konvinke argumentis, ke c\u0302iuj demokratoj voc\u0302donu por Navalnij, c\u0302ar voc\u0302o por Navalnij estas voc\u0302o por demokratio kaj veraj elektoj, resumis sian sintenon al la formulo de Navalnij en kelkaj trafaj frazoj:"}, {"text_idx": "#000023", "text": "\u041f\u043e\u043f\u044b\u0442\u043a\u0430 \u0410\u043b\u0435\u043a\u0441\u0435\u044f \u041d\u0430\u0432\u0430\u043b\u044c\u043d\u043e\u0433\u043e \u043f\u0440\u043e\u0438\u0306\u0442\u0438 \u043c\u0435\u0436\u0434\u0443 \u0441\u0442\u0440\u0443\u0438\u0306\u043a\u0430\u043c\u0438 \u043d\u0435 \u043a\u0430\u0436\u0435\u0442\u0441\u044f \u043c\u043d\u0435 \u0443\u0434\u0430\u0432\u0448\u0435\u0438\u0306\u0441\u044f.\n\u041b\u0438\u0431\u043e \u0438\u0434\u0438 \u043d\u0430 \u0441\u0432\u043e\u0438\u0306 \u043c\u0430\u0440\u0448, \u0432\u043e\u0442 \u043a\u0430\u043a\u043e\u0438\u0306 \u0435\u0441\u0442\u044c, \u0441 \u0437\u0438\u0433\u0430\u043c\u0438 \u0438 \u0433\u0440\u0443\u043f\u043f\u043e\u0438\u0306 \u201d\u041a\u043e\u043b\u043e\u0432\u0440\u0430\u0442\u201d, \u043b\u0438\u0431\u043e \u043d\u0435 \u043f\u0440\u0438\u0437\u044b\u0432\u0430\u0438\u0306 \u0434\u0440\u0443\u0433\u0438\u0445."}, {"text_idx": "#000024", "text": "La provo de Aleksej Navalnij pasi inter la gutoj ne s\u0302ajnas al mi sukcesa. Au\u0306 vi iru al via mars\u0302o, tia kia g\u0302i estas, kun naziaj salutoj kaj la [nazieca] bando Kolovrat, au\u0306 vi ne alvoku aliajn iri."}, {"text_idx": "#000025", "text": "\u201dPasi inter la gutoj\u201d estas aludo al malnova sovetia s\u0302erco pri Anastas Mikojan, kiu estis elektita al la interna cirklo de la komunista partio en 1923, kaj tute nekredeble sukcesis travivi c\u0302iujn politikajn kursos\u0302ang\u0302ojn kaj purigojn. Jen kiel sonas la s\u0302erco:"}, {"text_idx": "#000026", "text": "Pluvegas. Mikojan devas kuri dekon da metroj de la pordo de la Centra Komitato g\u0302is la atendanta au\u0306to.\n\u2013 Anstas Ivanovic\u0302, prenu ombrelon!\n\u2013 Neniu problemo, mi pasos inter la gutoj!"}, {"text_idx": "#000028", "text": "\u041b\u0438\u0431\u0435\u0440\u0430\u043b\u044c\u043d\u043e\u0438\u0306 \u0438\u043d\u0442\u0435\u043b\u043b\u0438\u0433\u0435\u043d\u0446\u0438\u0438 \u043e\u0447\u0435\u043d\u044c \u0445\u043e\u0442\u0435\u043b\u043e\u0441\u044c \u0432\u0435\u0440\u0438\u0442\u044c, \u0447\u0442\u043e \u043e\u043d\u0438 \u043d\u0430\u0448\u043b\u0438 \u0441\u0432\u043e\u0435\u0433\u043e \u043b\u0438\u0434\u0435\u0440\u0430. \u0410 \u044d\u0442\u043e \u043b\u0438\u0434\u0435\u0440, \u043d\u043e \u043d\u0435 \u0438\u0445. \u0418 \u0432 \u0438\u0445 \u0437\u0430\u0431\u043b\u0443\u0436\u0434\u0435\u043d\u0438\u0438 \u041d\u0430\u0432\u0430\u043b\u044c\u043d\u044b\u0438\u0306 \u0442\u043e\u0447\u043d\u043e \u043d\u0435 \u0432\u0438\u043d\u043e\u0432\u0430\u0442.\n\u042f \u0437\u043d\u0430\u044e \u043b\u044e\u0434\u0435\u0438\u0306, \u043a\u043e\u0442\u043e\u0440\u044b\u0435 \u043e\u0442\u043a\u0430\u0437\u044b\u0432\u0430\u044e\u0442 \u0432 \u0434\u043e\u0432\u0435\u0440\u0438\u0438 \u041d\u0430\u0432\u0430\u043b\u044c\u043d\u043e\u043c\u0443 \u043f\u043e\u0442\u043e\u043c\u0443, \u0447\u0442\u043e \u043e\u043d \u043b\u0438\u0431\u0435\u0440\u0430\u043b. \u0418 \u0437\u043d\u0430\u044e \u0442\u0435\u0445, \u043a\u0442\u043e \u043d\u0435 \u0441\u043c\u043e\u0436\u0435\u0442 \u0435\u0433\u043e \u043f\u043e\u0434\u0434\u0435\u0440\u0436\u0438\u0432\u0430\u0442\u044c, \u043f\u043e\u0442\u043e\u043c\u0443 \u0447\u0442\u043e \u043d\u0430\u0446\u0438\u043e\u043d\u0430\u043b\u0438\u0441\u0442. \u042d\u0442\u043e \u0432\u0441\u0435 \u0436\u0435 \u0440\u0430\u0437\u043d\u044b\u0435 \u0433\u0440\u0443\u043f\u043f\u044b \u043f\u043e\u0434\u0434\u0435\u0440\u0436\u043a\u0438, \u0438 \u0442\u0435\u0445, \u043a\u043e\u0433\u043e \u043d\u0435 \u043e\u0442\u043f\u0443\u0433\u0438\u0432\u0430\u0435\u0442 \u043d\u0430\u0446\u0438\u043e\u043d\u0430\u043b\u0438\u0437\u043c, \u0431\u043e\u043b\u044c\u0448\u0435. \u0427\u0438\u0441\u0442\u0430\u044f \u043f\u0440\u0430\u0433\u043c\u0430\u0442\u0438\u043a\u0430 \u0437\u0430\u0441\u0442\u0430\u0432\u043b\u044f\u0435\u0442 \u043f\u043e\u043b\u0438\u0442\u0438\u043a\u0430 \u044d\u0442\u043e \u0443\u0447\u0438\u0442\u044b\u0432\u0430\u0442\u044c."}, {"text_idx": "#000029", "text": "La liberala inteligencio tre volis kredi, ke ili trovis sian gvidanton. Kaj ja estas gvidanto, sed ne la ilia. Kaj pri tiu miskompreno evidente kulpas ne Navalnij.\nMi konas homojn, kiuj ne donas sian fidon al Navalnij, c\u0302ar li estas liberalulo. Kaj mi konas tiujn, kiuj ne povas subteni lin, c\u0302ar li estas naciisto. Tio tamen estas diversaj grupoj de subteno, kaj tiuj, kiujn ne timigas naciismo, estas pli multaj. Pura pragmatismo devigas politikiston konsideri tion."}, {"text_idx": "#000030", "text": "Maksim Mironov, profesoro c\u0302e la mondfama komerca altlernejo IE Business School en Madrido, rezonas simile kiel Gevorkjan, sed el alia perspektivo. Mironov konsentas kun Akunin kaj Gevorkjan, ke naciisto ne povas esti gvidanto de la liberaluloj. Sed tion ankau\u0306 ne volas Navalnij \u2013 anstatau\u0306e li devas lerni sidi sur dek seg\u0302oj samtempe, samkiel Putin, opinias Mironov:"}, {"text_idx": "#000031", "text": "\u041d\u0430\u0432\u0430\u043b\u044c\u043d\u043e\u043c\u0443 \u043f\u0440\u0435\u0434\u0441\u0442\u043e\u0438\u0442 \u0431\u043e\u0440\u043e\u0442\u044c\u0441\u044f \u043d\u0435 \u0441 \u043b\u0438\u0431\u0435\u0440\u0430\u043b\u044c\u043d\u044b\u043c\u0438 \u043a\u043e\u043b\u043b\u0435\u0433\u0430\u043c\u0438 \u0437\u0430 \u043b\u0438\u0434\u0435\u0440\u0441\u0442\u0432\u043e \u0432 \u043e\u0431\u0449\u0435\u0434\u0435\u043c\u043e\u043a\u0440\u0430\u0442\u0438\u0447\u0435\u0441\u043a\u043e\u043c \u0444\u0440\u043e\u043d\u0442\u0435, \u0430 \u0441 \u0412\u043b\u0430\u0434\u0438\u043c\u0438\u0440\u043e\u043c \u041f\u0443\u0442\u0438\u043d\u044b\u043c \u2013 \u0437\u0430 \u0441\u0435\u0440\u0434\u0446\u0435 \u043c\u0435\u0434\u0438\u0430\u043d\u043d\u043e\u0433\u043e \u0438\u0437\u0431\u0438\u0440\u0430\u0442\u0435\u043b\u044f. \u041e\u0442\u043a\u0430\u0437\u0430\u0432\u0448\u0438\u0441\u044c \u0443\u0447\u0430\u0441\u0442\u0432\u043e\u0432\u0430\u0442\u044c \u0432 \u00ab\u0420\u0443\u0441\u0441\u043a\u043e\u043c \u043c\u0430\u0440\u0448\u0435\u00bb, \u041d\u0430\u0432\u0430\u043b\u044c\u043d\u044b\u0438\u0306 \u043f\u043e\u0442\u0435\u0440\u044f\u043b \u0441\u0442\u043e\u0440\u043e\u043d\u043d\u0438\u043a\u043e\u0432 \u0441\u0440\u0435\u0434\u0438 \u0440\u0430\u0434\u0438\u043a\u0430\u043b\u044c\u043d\u044b\u0445 \u043d\u0430\u0446\u0438\u043e\u043d\u0430\u043b\u0438\u0441\u0442\u043e\u0432. \u0421\u043a\u0430\u0437\u0430\u0432, \u0447\u0442\u043e \u043f\u043e\u0434\u0434\u0435\u0440\u0436\u0438\u0432\u0430\u0435\u0442 \u043e\u0441\u043d\u043e\u0432\u043d\u044b\u0435 \u0438\u0434\u0435\u0438 \u00ab\u0420\u0443\u0441\u0441\u043a\u043e\u0433\u043e \u043c\u0430\u0440\u0448\u0430\u00bb, \u2013 \u043f\u043e\u0442\u0435\u0440\u044f\u043b \u0441\u0442\u043e\u0440\u043e\u043d\u043d\u0438\u043a\u043e\u0432 \u0441\u0440\u0435\u0434\u0438 \u0440\u0430\u0434\u0438\u043a\u0430\u043b\u044c\u043d\u044b\u0445 \u043b\u0438\u0431\u0435\u0440\u0430\u043b\u043e\u0432. \u041d\u043e \u0432 \u0446\u0435\u043b\u043e\u043c \u044d\u0442\u043e\u0442 \u0448\u0430\u0433 \u0441\u0434\u0435\u043b\u0430\u043b \u0435\u0433\u043e \u0431\u043b\u0438\u0436\u0435 \u043a \u0441\u0440\u0435\u0434\u043d\u0435\u043c\u0443 \u0440\u043e\u0441\u0441\u0438\u044f\u043d\u0438\u043d\u0443, \u043a\u043e\u0442\u043e\u0440\u044b\u0438\u0306 \u043d\u0435 \u043f\u0440\u0438\u0435\u043c\u043b\u0435\u0442 \u00ab\u0437\u0438\u0433 \u0445\u0430\u0438\u0306\u043b\u0438\u00bb, \u043d\u043e \u043a\u043e\u0442\u043e\u0440\u043e\u0433\u043e \u0431\u0435\u0441\u043f\u043e\u043a\u043e\u0438\u0442 \u043f\u0440\u043e\u0431\u043b\u0435\u043c\u0430 \u043c\u0438\u0433\u0440\u0430\u0446\u0438\u0438."}, {"text_idx": "#000032", "text": "Navalnij havas antau\u0306 si batalon ne kun siaj liberalaj kolegoj pri la estreco en la g\u0302enerale demokratia fronto, sed kun Vladimir Putin, pri la koro de la mediana elektanto. Rifuzante partopreni en la Rusa mars\u0302o Navalnij perdis subtenantojn inter radikalaj naciistoj. Dirante, ke li subtenas la bazajn ideojn de la Rusa mars\u0302o li perdis subtenantojn inter radikalaj liberaluloj. Sed sume c\u0302i tiu pas\u0302o proksimigis lin al la mezuma rusiano, kiu ne akceptas naziajn salutojn, sed kiun maltrankviligas la problemo de enmigrado."}, {"text_idx": "#000033", "text": "Supozeble Mironov kaj Gevorkjan g\u0302enerale pravas. Aleksej Navalnij estas ekstreme lerta politikisto, kaj politikistoj kiuj volas sukcesi devas konsideri, kion volas la elektantoj. La naciisma etoso en Rusio estas forta, g\u0302in eluzas la regantoj, kaj ne tre surprizas, ke ankau\u0306 opoziciaj politikistoj volas profiti de g\u0302i."}, {"text_idx": "#000034", "text": "Sed opozicia politikisto devas ankau\u0306 zorgi ne fortimigi siajn kernajn elektantoj. La aktivuloj, kiujn Aleksej Navalnij sukcesis arigi c\u0302irkau\u0306 si ne estas unuavice naciistoj. Ili estas junaj, bone edukitaj homoj, kiuj volas vidi demokratiajn s\u0302ang\u0302ojn en Rusio. Ilia opinio pri tio, kio estas g\u0302usta kaj kio ne, apenau\u0306 malgravas al Navalnij, kaj g\u0302uste por ne fortimigi ilin li ne volas esti filmita inter ekstermistaj naciistoj."}, {"text_idx": "#000035", "text": "Navalnij parolas pozitive pri \u201drespektinda naciismo de eu\u0306ropa speco\u201d, io kio lau\u0306 lia espero do ne fortimigos liajn elektantojn, kiel faras naziaj salutoj. Kiel ekzemplon de respektinda eu\u0306ropa naciismo li mencias Front National, la partion de Le Pen, kiu almenau\u0306 lau\u0306 unu opinisondado g\u0302uste nun estas la plej populara partio en Francio."}, {"text_idx": "#000036", "text": "\u0427\u0442\u043e \u0436\u0435 \u0442\u0435\u043f\u0435\u0440\u044c \u043e\u0431\u044a\u044f\u0432\u0438\u043c \u0431\u043e\u0438\u0306\u043a\u043e\u0442 \u0444\u0440\u0430\u043d\u0446\u0443\u0437\u0441\u043a\u0438\u043c \u043a\u0440\u0443\u0430\u0441\u0430\u043d\u0430\u043c? \u0418\u043b\u0438 \u043f\u0440\u044f\u043c\u043e \u0441\u043a\u0430\u0436\u0435\u043c: \u0444\u0440\u0430\u043d\u0446\u0443\u0437\u0430\u043c \u043c\u043e\u0436\u043d\u043e, \u0430 \u0440\u0443\u0441\u0441\u043a\u0438\u043c \u043d\u0435\u043b\u044c\u0437\u044f?"}, {"text_idx": "#000037", "text": "Kaj kion, c\u0302u nun ni deklaru bojkoton kontrau\u0306 francaj kornobulkoj? Au\u0306 c\u0302u ni rekte diru: francoj rajtas, sed rusoj ne rajtas?"}, {"text_idx": "#000038", "text": "En okcidenteu\u0306ropa kunteksto la politiko de Le Pen ja aspektas ekstrem-naciisma. Sed en Rusio Le Pen ne nepre trovus sin tre distance de la meza fluo de politiko. Rusa variaj\u0302o de Front National situus klare maldekstre ekzemple de J\u0302irinovskij, kiu volus limigi naskadon de infanoj en Nordkau\u0306kazio kaj izoli la regionon de la cetera Rusio per pikdrato. Sed tamen tute ne klaras, c\u0302u g\u0302uste en tiu loko en la politika spektro la subtenantoj de Navalnij sentus sin pleje hejme."}, {"text_idx": "#000039", "text": "En sia dua blogaj\u0302o pri la temo Navalnij ripetis ankau\u0306, kion li mem opinias adekvataj naciismaj politikaj postuloj, kiujn li mem subtenas:"}, {"text_idx": "#000040", "text": "C\u0302esigu la subtenon al C\u0302ec\u0302enio, s\u0302tato en s\u0302tato kiu ne obeas la samajn leg\u0302ojn kiel la cetera Rusio.\nC\u0302esigu la islamigon de Kau\u0306kazio kaj de kelkaj el la naciaj respublikoj c\u0302e Volgo.\nDonu rusian civitanecon al c\u0302iuj rusoj, kiuj mem estis au\u0306 kies gepatroj estis civitanoj de Sovetio.\nLimigu la enmigradon kaj enkonduku vizojn por la landoj en Kau\u0306kazio kaj Centra Azio."}, {"text_idx": "#000041", "text": "Neniu el tiuj postuloj estas aparte tabua en Rusio. La demando kompreneble estas, kion signifas ekzemple \u201dc\u0302esigi islamigon\u201d, au\u0306 c\u0302u vere estus konstrue disdoni rusiajn pasportojn al granda parto de la log\u0302antaro de Ukrainio."}, {"text_idx": "#000042", "text": "Tamen ne tiuj proponoj, sed lia subteno al la Rusa mars\u0302o estas tio, kio gvidis al publika debato kaj subigis Navalnij al multe da kritiko el diversaj anguloj ene de la opozicia movado."}, {"text_idx": "#000043", "text": "Plej gravas ajnakaze ne la publika debato, sed tio, kion diros al Navalnij liaj plej proksimaj kunlaborantoj. Pluraj el ili certe povus pensi pri pli tau\u0306gaj eu\u0306ropaj idoloj ol Marine Le Pen."}, {"text_idx": "#000044", "text": "C\u0302i-jare Navalnij post longa pripensado detenis sin de partopreno en la Rusa mars\u0302o \u2013 por ne forpus\u0302i siajn subtenantojn. Oni povus ja esperi, ke venontjare li ankau\u0306 ne admonos aliajn partopreni. Sed sendepende de tio, kiun vojon li elektos, li jam atingis ion gravan dum la pasintaj du jaroj. Li montris, ke ankau\u0306 en Rusio eblas veki engag\u0302ig\u0302on por demokratio kaj popolaj iniciatoj."}, {"text_idx": "#000045", "text": "Ni scias, ke demokratio estas mankohava sistemo, kiu povas gvidi al tute nedeziritaj rezultoj. Sed ankorau\u0306 neniu elpensis ion pli bonan."}, {"text_idx": "#000050", "text": "Dankon pro la artikolo. Estas vere zorgige ke la alternativo al Putin estas same naciisma politikisto kia Navalnij. C\u0302u ne estas aliaj s\u0302ancoj?"}, {"text_idx": "#000051", "text": "La afero ne estas tute tiel simpla. Ne nepre Navalnij estas alternativo al Putin. La alternativo estas demokratio. Kaj c\u0302u vere Putin estas naciisma politikisto? Plej bone estus, se iuj rusiaj esperantistoj volus komenti kaj diri sian opinion."}, {"text_idx": "#000052", "text": "Putin estas multe malpli etno-naciisma ol Navalnij, c\u0302ar li agas kaj pensas federaci-nivele, atentante pluretnismon de Rusio. Sekve tiu kampo restas libera por opociziuloj kaj pluraj el ili faras la politikan karieron dank\u2019al kaj per naciismo."}, {"text_idx": "#000053", "text": "La problemo estas, ke en nia socio estas multe da naciismo, kau\u0306ze de historia pluretnismo kaj amasa ekonomia enmigrado de lastaj jardekoj (dua loko tutmonde post Usono)."}, {"text_idx": "#000054", "text": "Problemo pri naciisma ideologio en Rusio estas sufic\u0302e specifa, kaj ege diferencas de tio, kio estas en plejparto de eu\u0306ropaj landoj: plejparto el ili (sola evidenta escepto estas nur Hispanio) estas monoetnecaj (kaj atingis tion rezulte de longa politika evoluo), sed Rusio estas pluretna s\u0302tato kun fortaj spuroj de ec\u0302 multe pli granda pluretneco (imperio, se vi preferas tiun ne tro klaran terminon). Do, unu el la naturaj tendencoj de politika evoluoo de Rusio estas g\u0302ia transformo al monoetneca s\u0302tato, kiel Svedio au\u0306 Suomio (ambau\u0306 havas nesvedajn kaj ne finnajn komunumojn en kvanto kaj situo de lokaj minoritatoj). Naciismo estas natura akompano de tiu procezo, ni, fakte, observas la duan akton de tio, kio okazis antau\u0306 25 jaroj en USSR."}, {"text_idx": "#000055", "text": "Jes, certe, post 25 jaroj aperis novaj faktoroj kaj kondic\u0302oj (gastlaboristoj ks.), aperis generacioj, kiuj tion, kio okazis tiam ne povas memori, sed povas okazi, ke nun finig\u0302as tio, kio tiam estis ne finita. Almenau\u0306, la Norda Kau\u0306kazio (plene au\u0306 plejparte) secesias."}, {"text_idx": "#000056", "text": "C\u0302io cetera estas nur akcesora ideologia ornamaj\u0302o, lau\u0306 kio liberalaj tavoloj de la socio naciig\u0302as, kaj Navalnyj, havanta c\u0302iujn entojn de la popola gvidoro (por la meza klaso sendube!) esprimas.\nAl tiu tendenco povus kontrau\u0306stari nur internaciisma maldekstrularo, eble kun maldekstraj liberaluloj, sed ili nun en Rusio draste mankas. Kaj, ec\u0302 se fortaj internaciismaj grupoj ekzistus, ili devus havi seriozan allogan kaj por kau\u0306kazanoj kaj por rusoj el aliaj partoj de Rusio projekton, kiu povus savi la s\u0302taton en la nunaj limoj. Mi ian tian projekton ne konas \u2013 do, la nova etapo de la disfalo de Rusio neeviteblas, kaj Navalnyj, c\u0302u tio plac\u0302as al mi/vi/ili au\u0306 ne, certe farig\u0302os la sekva prezidento de Rusio :-("}, {"text_idx": "#000057", "text": "Sed estu trankvila \u2013 li ne estas Le Pen au\u0306 io simila, c\u0302ar lia historia tasko estas tute alia \u2013 kreo de lau\u0306eble unuetneca liberaldemokratia s\u0302tato (en s\u0302rumpitaj limoj), kaj lia naciismo estas pure situacia."}, {"text_idx": "#000060", "text": "Mi ne insistas, ke kreo el Rusio de unuetna s\u0302tato estas la sola ebleco por establo en g\u0302i de klasika liberal-demokratia ordo, sed tiu tendenco nuntempe c\u0302iam pli fortig\u0302as, kaj liberaltendencaj tavoloj en la lando c\u0302im pli inklinas al g\u0302i. Do, naciismon de la opoziciaj liberaluloj oni devas konsideri c\u0302efe en tiu kunteksto.\nCerte, tio kontrau\u0306staras al la baza sinteno de la nuna povo (\u201dPutin\u201d), kiu inklinas al la projekto de kreo de la civila etnemiksita nacio, simila al la usona au\u0306 brazila modelo (kaj kio pli respondas al la g\u0302enerala inklino de normalaj liberaluloj), sed g\u0302uste opozicieco pus\u0302as la mezklasajn kontrau\u0306ulojn de la nuna registaro al opoziciaj tendencoj c\u0302iurilataj \u2013 do, la projekto de unuetna rusa s\u0302tato tie au\u0306tomate popularig\u0302as."}, {"text_idx": "#000061", "text": "Dankon, interese. Sed s\u0302ajnas al mi, ke la koncepto de naci-s\u0302tato apartenas pli al la 19-a jarcento ol al la 21-a. Kaj granda parto de la rusia liberala opozicio NE estas naciisma, tion ja montras la kritiko kiun ricevas la subteno de Navalnij al la Rusa mars\u0302o. Au\u0306 almenau\u0306 granda parto ne estas SAME naciisma kiel Navalnij."}, {"text_idx": "#000063", "text": "Jen rigardu, kio estas la Rusa mars\u0302o kaj decidu, c\u0302u g\u0302i egalas al Le Pen:"}]